Martin Sigvart Grytbak

Martin Sigvart Grytbak (1883–1953) var en norsk-amerikansk bygningsingeniør. Han var involvert i flere store broprosjekter i «tvillingbyene» Minneapolis og Saint Paul i Minnesota.

Liv og virke 
Han vokste opp på en plass under gården Øya på Hell i daværende Nedre Stjørdal herred. Faren, Ola Jokumsen Grytbakken fra Ålen, kom til Stjørdal ved byggingen av Meråkerbanen. Han var baneformann for strekningen mellom Hommelvik og Hell. Moren, Kari Pedersdatter Håve, var født i Stjørdal.

Han gikk Trondhjems borgerlige realskole, så ingeniørlinjen ved Trondhjems tekniske læreanstalt. Han foretok sine første ingeniørarbeider på Hell–Sunnanbanen fra 1903 til 1905.

I 1905 utvandret han til Minnesota, hvor han hadde slekt, og ble ansatt i broavdelingen i jernbaneselskapet Northern Pacific Railway i Saint Paul. I 1913 ble han broingeniør ved byingeniørkontoret.

Grytbaks mest kjente prosjekt er Intercity Bridge, også kalt Ford Parkway Bridge, som krysser elven Mississippi mellom Saint Paul og Minneapolis. Den ble bygget mellom 1925 og 1927. Den over 460 meter lange buebroen i armert betong er trukket frem som typisk for Grytbaks ingeniørarbeider, og broen har siden 1989 inngått i National Register of Historic Places.

Han ble medlem av hovedstyret i Norwegian-American Technical Society, stiftet i 1927, og formann i den lokale avdelingen i «tvillingbyene».

Han giftet seg i 1907 med en annen norsk utvandrer, Helga Moe. De har etterkommere i USA.

Referanser 

Ingeniører fra USA
Norske bygningsingeniører
Alumni fra Trondhjems Tekniske Læreanstalt
Alumni fra Trondhjems borgerlige realskole
Personer fra USA født i Norge
Personer fra Stjørdal kommune